**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 28 Σεπτεμβρίου 2020, ημέρα Δευτέρα και ώρα 17.15΄, στην Αίθουσα Γερουσίαςτου Μεγάρου της Βουλής**,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέματα ημερήσιας διάταξης: Επεξεργασία και εξέταση των σχεδίων νόμων του Υπουργείου Εθνικής Άμυνας:

Α. «Κύρωση Συμφωνίας Απόκτησης και Αμοιβαίας Εξυπηρέτησης (Εφαρμοστική Διευθέτηση) μεταξύ του Υπουργείου Άμυνας των Ηνωμένων Πολιτειών εκπροσωπούμενου από την Υπηρεσία Αμύνης Διοικητικής Μέριμνας-Ενέργειας και του Υπουργείου Εθνικής Άμυνας της Ελληνικής Δημοκρατίας εκπροσωπούμενου από την Ελληνική Πολεμική Αεροπορία σχετικά με τον αμοιβαίο εφοδιασμό καυσίμων».

 Β. «Κύρωση της Συμφωνίας Απόκτησης και Αμοιβαίας Εξυπηρέτησης (Εφαρμοστική Διευθέτηση) μεταξύ του Υπουργείου Άμυνας των Ηνωμένων Πολιτειών εκπροσωπούμενου από την Υπηρεσία Αμύνης Διοικητικής Μέριμνας-Ενέργειας και του Υπουργείου Εθνικής Άμυνας της Ελληνικής Δημοκρατίας εκπροσωπούμενου από το Ελληνικό Πολεμικό Ναυτικό σχετικά με τον αμοιβαίο εφοδιασμό καυσίμων.».

Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, ο Υφυπουργός Εθνικής Άμυνας, κ. Αλκιβιάδης Στεφανής, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ξεκινά η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέματα ημερήσιας διάταξης: Επεξεργασία και εξέταση των σχεδίων νόμων του Υπουργείου Εθνικής Άμυνας:

Α. «Κύρωση της Συμφωνίας Απόκτησης και Αμοιβαίας Εξυπηρέτησης (Εφαρμοστική Διευθέτηση), μεταξύ του Υπουργείου Άμυνας των Ηνωμένων Πολιτειών της Αμερικής, εκπροσωπουμένου από την Υπηρεσία Άμυνας Διοικητικής Μέριμνας-Ενέργειας και του Υπουργείου Εθνικής Άμυνας της Ελληνικής Δημοκρατίας, εκπροσωπουμένου από την Ελληνική Πολεμική Αεροπορία, σχετικά με τον αμοιβαίο εφοδιασμό καυσίμων».

 Β. «Κύρωση της Συμφωνίας Απόκτησης και Αμοιβαίας Εξυπηρέτησης (Εφαρμοστική Διευθέτηση), μεταξύ του Υπουργείου Άμυνας των Ηνωμένων Πολιτειών της Αμερικής, εκπροσωπουμένου από την Υπηρεσία Άμυνας Διοικητικής Μέριμνας-Ενέργειας και του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από το Ελληνικό Πολεμικό Ναυτικό, σχετικά με τον αμοιβαίο εφοδιασμό καυσίμων.».

Το λόγο έχει ο Εισηγητής της Πλειοψηφίας, κ. Νικόλαος Μανωλάκος και καθ’ ύλην αρμόδιος, βεβαίως, λόγω της προτέρας στρατιωτικής του ιδιότητας. Στρατηγέ, κύριε συνάδελφε, έχετε το λόγο.

Ευχαριστώ, κύριε Πρόεδρε.

**ΝΙΚΟΛΑΟΣ ΜΑΝΩΛΑΚΟΣ (Εισηγητής της Πλειοψηφίας):**Ευχαριστώ, κύριε Πρόεδρε, κύριε Υπουργέ.

Κυρίες και κύριοι Βουλευτές, σήμερα έχουμε στα χέρια μας δύο διεθνείς συμφωνίες μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας των Ηνωμένων Πολιτειών, σχετικά με τον εφοδιασμό καυσίμων για πλωτά και ιπτάμενα μέσα των δύο Μερών που υπογράφηκαν στις 15 και 30 Δεκεμβρίου του 2017, αντίστοιχα. Τα καθοριζόμενα στο κείμενο των Συμφωνιών, αποτελούν απτή απόδειξη των εξαιρετικών σχέσεων, που υπάρχουν τα τελευταία χρόνια, ανάμεσα στις δύο χώρες.

Οι δύο Συμφωνίες είναι ιδιαιτέρως επωφελείς, καθόσον και για τις δύο χώρες, πρώτον, επιτρέπουν τον ανεφοδιασμό των αεροσκαφών της Πολεμικής Αεροπορίας και των πλοίων του Πολεμικού Ναυτικού ο οποίος είναι, πλέον, δυνατός σε όλες τις χώρες που έχουν συνάψει αντίστοιχη Συμφωνία με τις Ηνωμένες Πολιτείες της Αμερικής.

Επιχειρησιακά μιλώντας, θέμα εφοδιασμού, δεν έχουμε στο Αιγαίο. Τι γίνεται, όμως, όταν η Πολεμική μας Αεροπορία θα πρέπει να βρεθεί μακριά από τις βάσεις ανεφοδιασμού ή το Πολεμικό μας Ναυτικό, χρειαστεί να πλεύσει στην ευρύτερη περιοχή της Ανατολικής Μεσογείου κοντά στην Αίγυπτο, στη Λιβύη και στο Ισραήλ; Ο αμοιβαίος ανεφοδιασμός αυξάνει κατακόρυφα την ικανότητα της Πολεμικής Αεροπορίας και του Πολεμικού Ναυτικού να βρίσκονται όπου χρειάζεται, κάτω από οποιεσδήποτε συνθήκες, προστατεύοντας έτσι τα εθνικά συμφέροντα του Ελληνισμού. Να επισημάνω σε αυτό το σημείο πως αυτές οι Συμφωνίες, καλύπτουν τις περιόδους έκτακτων επιχειρήσεων, τις ανθρωπιστικές αποστολές, τις επιχειρήσεις διατήρησης ειρήνης, αλλά και επιχειρήσεις πολέμου, πράγμα ιδιαίτερα σημαντικό, όπως αντιλαμβανόμαστε.

Δεύτερον. Υπάρχει η απαίτηση, για άμεση ή προπληρωμένη καταβολή της αξίας των καυσίμων, δίνοντας μάλιστα τη δυνατότητα, ποσοτικού διακανονισμού και δωδεκάμηνη προθεσμία εξόφλησης των επικυρωμένων συναλλαγών καυσίμων, σύμφωνα με το άρθρο 5.

Είναι ιδιαίτερα σημαντική αυτή η δυνατότητα του επιτόπου ανεφοδιασμού που δίνεται εάν παραστεί ανάγκη, αποφεύγοντας, τις όποιες χρονοβόρες γραφειοκρατικές διαδικασίες. Οι Συμφωνίες, ορίζουν, πως μπορεί να γίνει επιτόπιος ανεφοδιασμός, εν πλω ή και στον αέρα, σύμφωνα με τα παραδείγματα ΣΤ’ και Η’.

Τρίτον. Με τα άρθρα 4 και 5, παρέχεται ευελιξία ως προς τον τρόπο εξόφλησης, είτε σε καύσιμα, είτε μέσω ανταλλαγών ισότιμης αξίας, είτε μέσω μεταφοράς πιστώσεων. Τα μέρη, είναι υποχρεωμένα να υποβάλλουν αναλυτικό μηνιαίο πίνακα συναλλαγών εντός 30 ημερών, όπως ορίζει το άρθρο 5. Τα υπόλοιπα των οποίων, θα αντισταθμίζονται, με αντικατάσταση σε είδος, δηλαδή, γαλόνι προς γαλόνι, βαθμό προς βαθμό ή με συναλλαγή ανταλλάγματος ίσης αξίας, σύμφωνα με τους καθορισμένους συντελεστές μετατροπής και τους πίνακες μετρήσεων, που περιγράφονται αναλυτικά στο άρθρο 4 της Συμφωνίας.

Τα δύο μέρη, πρέπει να γράφουν τον τρόπο πληρωμής στο προβλεπόμενο πεδίο, όπως ορίζεται στο παράρτημα Α’, που περιλαμβάνει και το τυποποιημένο αίτημα παραγγελιών, ώστε να αντανακλούν τον διακανονισμό, είτε σε αντικατάσταση σε είδος, ή με αντάλλαγμα ίσης αξίας ή χρηματική καταβολή. Θα περάσω τώρα στα έμμεσα οφέλη των Συμφωνιών.

Πρώτον, έχουμε ενίσχυση της παρουσίας των Ηνωμένων Πολιτειών, μετά τη δυνατότητα του αμοιβαίου ανεφοδιασμού και της ανταλλαγής καυσίμων.

Μπορεί εμείς να μην επιχειρούμε τόσο συχνά όσο οι Ηνωμένες Πολιτείες, προφανώς, αλλά ποιος μπορεί να αγνοήσει το έμμεσο όφελος που δίνεται από αυτήν τη Συμφωνία και δεν είναι τίποτε άλλο, από την αυξημένη παρουσία των δυνάμεων των Ηνωμένων Πολιτειών στην περιοχή.

Ο συνδυασμός της δικής μας μαχητικής ικανότητας με την ενίσχυση της αμερικανικής παρουσίας στην Ανατολική Μεσόγειο, θεωρώ, ότι θα αποτελέσει ισχυρό αποτρεπτικό παράγοντα, στην επιθετικότητα και στον αναθεωρητισμό της Άγκυρας.

Δεύτερον. Έχουμε περαιτέρω σύσφιξη των σχέσεων Ηνωμένων Πολιτειών και Ελλάδος, οι οποίες, ομολογουμένως βρίσκονται στο καλύτερο δυνατό σημείο, μετά την τροποποίηση της Συμφωνίας, αμοιβαίας αμυντικής συνεργασίας.

Η Κυβέρνησή μας, απέναντι στις παράλογες, προκλητικές και αλαζονικές απαιτήσεις της Τουρκίας, επιλέγει τον δρόμο της διπλωματίας και του διαλόγου, αποδεικνύοντας καθημερινά, ότι αποτελεί έναν αξιόπιστο σύμμαχο και πυλώνα σταθερότητας για την περιοχή.

Οι Συμφωνίες αυτές εδραιώνουν τις σχέσεις μας με τις Ηνωμένες Πολιτείες, που είναι ένας παραδοσιακός και ισχυρός σύμμαχος, αλληλοϋποστηριζόμενοι στην ανεφοδιαστική αλυσίδα των καυσίμων, η οποία θα πρέπει να λειτουργεί άριστα, για την εκτέλεση οποιωνδήποτε επιχειρήσεων.

Κυρίες και κύριοι συνάδελφοι, με βάση όλα τα παραπάνω, σας καλώ να στηρίξουμε αυτές τις δύο Συμφωνίες.

Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, τον κύριο Μανωλάκο και συνεχίζουμε με τον Εισηγητή της Μειοψηφίας, τον κύριο Νάσο Αθανασίου.

Το λόγο έχει ο κύριος Αθανασίου, Εισηγητής της Μειοψηφίας.

 **ΑΘΑΝΑΣΙΟΣ (ΝΑΣΟΣ) ΑΘΑΝΑΣΙΟΥ (Εισηγητής της Μειοψηφίας):** Κύριε πρόεδρε, ο τομέας των logistics, της επιμελητείας ή διοικητικής μέριμνας, δεν μου είναι γνωστός, παρά μόνον ως γενικότητα.

Από την ιστοριογραφία γνωρίζω μερικά πράγματα, παραδείγματος χάρη γνωρίζω από τον Νόρμαν Ντέιβις - Europe at War το έργο του - τι σημαίνει ένας καλά οπλισμένος, αλλά προσέξτε, και ζεστά ντυμένος σοβιετικός στρατιώτης, απέναντι στον κακώς ιματισμένο για ρωσικό χειμώνα ναζιστή αντίπαλό του. Τι σημαίνει, επίσης, να έχεις τα κατάλληλα λιπαντικά για 40 υπό το μηδέν θερμοκρασία.

Η παλαιότερη νεοελληνική ιστορία, έχει προσφέρει και παραδείγματα περίπου μηδενισμένης ή εκμηδενισμένης επιμελητείας. Ο στρατηγός Μακρυγιάννης έκανε την περίφημη εθνοσωτήρια εκστρατεία του προς την Αράχωβα στο «γελέκι» όπως λέει ο Παπαρρηγόπουλος, άνευ αποσκευών ή με άλλα λόγια με μόνη αποσκευή αυτή που θα χωρούσε σε ένα γιλέκο, ψωμί για τρεις μέρες, σε κάθε στρατιώτη.

Μια συμφωνία διοικητικής μέριμνας συζητούμε σήμερα. Η διοικητική μέριμνα οφείλει - και στις μέρες μας - να εξασφαλίζει τα αυγά για ένα καλό πρωινό στους στρατευμένους, αλλά και κάποια άλλα αυγά που είναι κατά καιρούς χρυσά, όπως τα καύσιμα και μάλιστα τα καύσιμα ειδικής επεξεργασίας. Εδώ εξειδικεύεται το θέμα μας. Έχουμε να κυρώσουμε μια συμφωνία, μεταξύ του Υπουργείου Εθνικής Άμυνας της πατρίδας μας και του Υπουργείου Άμυνας των Ηνωμένων Πολιτειών, σχετικά με τον αμοιβαίο εφοδιασμό καυσίμων.

Η συμφωνία υπογράφηκε στις 30 Οκτωβρίου του 2017 στην Αθήνα και στις 22 Νοεμβρίου του 2017 στη Βιρτζίνια στις Ηνωμένες Πολιτείες, για το Πολεμικό Ναυτικό. Ενάμιση μήνα αργότερα, υπογράφηκε, για την Πολεμική Αεροπορία. Κρίνεται επωφελής για την Ελλάδα αυτή η συμφωνία, πολλαπλασιάζει τις πηγές ανεφοδιασμού των πολεμικών πλοίων και των μαχητικών αεροσκαφών, καθώς και των άλλων ιπτάμενων μέσων του Πολεμικού Ναυτικού, εισάγοντας οικονομίες κλίμακας.

Είναι καλό, ότι ο σκοπός διατυπώνεται σαφώς. Είναι ο καθορισμός των όρων πραγματοποίησης ελληνοαμερικανικών ανταλλαγών σε αεροπορικά καύσιμα, καύσιμα ναυτιλίας και εδάφους, καθώς και άλλα είδη καυσίμων, που μπορεί να καθορίσουν τα μέρη, όπως επίσης και ανταλλαγών με τρίτα μέρη, τα οποία δεν είναι συμβαλλόμενα στην εν λόγω συμφωνία, αλλά έχουν υπογράψει αντίστοιχη συμφωνία, αμοιβαίας εξυπηρέτησης με τις Ηνωμένες Πολιτείες.

Παρέχεται και η δυνατότητα εφαρμογής - και αυτό είναι θετικό της συμφωνίας - για τον ανεφοδιασμό μέσων του λιμενικού σώματος. Εδώ, θέλω να κάνω μία παρατήρηση. Ενδεχομένως, επειδή οι Αμερικανοί, δεν μπορούν να αντιληφθούν πλήρως τι σημαίνει λιμενικό σώμα, αλλάζουν κάπως τον όρο - και ορθά πράττουν - θα έπρεπε να το κάνουμε και εμείς.

Το λιμενικό σώμα δεν είναι απλώς λιμενικό σώμα, είναι και η ελληνική ακτοφυλακή. Μας διορθώνουν εκείνοι, ενώ εμείς δεν μπορούμε να διορθώσουμε ως προς τον όρο τούτο τον εαυτό μας.

Μερικές ερωτήσεις για να συντομεύω. Ποιο είναι το συγκεκριμένο πεδίο εφαρμογής; Ως πεδίο εφαρμογής, ορίζεται η παροχή καυσίμων σε αεροσκάφη, πλοία, οχήματα, λοιπό εξοπλισμό, μονάδες ανεφοδιασμού, δηλαδή από μονάδα ανεφοδιασμού σε μονάδα ανεφοδιασμού και αναφέρονται με ακρίβεια στο άρθρο 4 της συμφωνίας.

Η συμφωνία καλύπτει περιόδους ειρήνης, πολέμου, έκτακτων επιχειρήσεων, υπογραμμίζω το έκτακτων επιχειρήσεων, επιχειρήσεων διατήρησης της ειρήνης, ανθρωπιστικές αποστολές και άλλες περιπτώσεις, που μπορούν να ορίσουν τα μέρη. Όπως προσέξατε, ανέφερα «έκτακτων επιχειρήσεων». Ο όρος είναι πολύ ενδιαφέρον εάν τον χρησιμοποιήσουμε και εμείς, η ελληνική δηλαδή πλευρά. Έκτακτες επιχειρήσεις.

Τα Μέρη έχουν τη δυνατότητα να αλλάξουν τη Συμφωνία;

 Στο άρθρο 6 προβλέπεται η δυνατότητα τροποποίησης της Συμφωνίας, κατόπιν γραπτής συμφωνίας. Τι ευρύτητα έχει; Το ανέφερε και ο προλαλήσας, είναι σημαντικό, τι ευρύτητα έχει αυτή η Συμφωνία, αυτές οι δύο, που ουσιαστικά είναι μία, απλώς παραλλάσσουν ως ένα βαθμό μάλιστα.

Εάν ένα πολεμικό μας πλοίο ή ένα μαχητικό μας αεροσκάφος ή ένα μεταφορικό C-130 βρεθεί σε τρίτη χώρα, μπορεί να ανεφοδιαστεί, βάσει αυτής της Συμφωνίας σε τρίτη χώρα, όχι σε αμερικανικό έδαφος, όχι σε αμερικανική στρατιωτική μονάδα εκτός των Ηνωμένων Πολιτειών; Παρόλο που οι άλλες χώρες, οι οποίες έχουν υπογράψει Συμφωνία απόκτησης και αμοιβαίας εξυπηρέτησης, δεν είναι Μέρη στην παρούσα διευθέτηση, στην παρούσα Συμφωνία, μπορούν να συμμετάσχουν σε τρίτα Μέρη στην τακτοποίηση των λογαριασμών, όπως έχει συμφωνηθεί αμοιβαία από τα Μέρη.

Άλλο ερώτημα γιατί χρειάζεται να κυρώσουμε αυτή τη Συμφωνία; Επειδή εμπίπτει στο πεδίο εφαρμογής του άρθρου 36 παράγραφος 2 του Συντάγματος, πρόκειται, δηλαδή, για διεθνή Συμφωνία για το εμπόριο και την οικονομική συνεργασία, γι’ αυτό απαιτείται η νομοθετική κύρωση της. Κάτι που προσωπικά με συγκίνησε, ποιο είναι το έξοδο πλην των καυσίμων; Δηλαδή, ποια είναι η πρόσθετη δαπάνη για τον Κρατικό Προϋπολογισμό; Επειδή σπάνια βλέπω, τόσο μικρά ποσά, είναι για το Πολεμικό Ναυτικό 3.000 ευρώ και για την Πολεμική Αεροπορία 7.000 ευρώ.

Κάτι, που μου έκανε επίσης εντύπωση και συγχωρήστε μου να κάνω μία παρατήρηση εδώ, στο άρθρο 6 παρ.4 αναφέρει «τυχόν διαφορές σε σχέση με την ερμηνεία της παρούσας Συμφωνίας ή στις συναλλαγές που εκτελέσθηκαν, δυνάμει αυτής, αυτές θα επιλύονται με διαβουλεύσεις μεταξύ των Μερών και δεν θα παραπέμπονται σε εθνικά ή διεθνή δικαστήρια ή σε τρίτα Μέρη προς επίλυση».

Η αμερικανική έννομη τάξη δεν αναγνωρίζει, θεωρεί άκυρους, τους αντιμετωπίζει ως μηδέποτε γενόμενους όρους και ρήτρες, που αποκλείουν τη δικαιοδοσία της αμερικανικής δικαιοσύνης. Δεν καταλαβαίνω, πώς τέθηκε αυτός ο όρος από αμερικανική δημόσια υπηρεσία, η οποία υποτίθεται πάντοτε ότι είναι επαρκώς οργανωμένη.

Το ακροτελεύτιο ερώτημα για να κλείσω. Μια υπερδύναμη μπορεί να έχει ανάγκη τέτοιων συμφωνιών; Πιστεύω, και άλλοι πιστεύουν, αντιγράφω δεν κάνω τον έξυπνο, η πανδημία κορωνοϊού αναστέλλει, αλλά δεν καταργεί την παγκοσμιοποίηση και παγκοσμιοποίηση σημαίνει ότι τόσο η ανεξαρτησία, όσο και η εξάρτηση μιας χώρας θα νοθεύονται, αλλά πώς; Θα νοθεύονται ευεργετικά από έναν άλλο όρο, που αποδίδει την άλλη πραγματικότητα που γέννησε ο 21ος αιώνας, την αλληλεξάρτηση.

Ο Αμερικανός Υπουργός Εξωτερικών, Μάικ Πομπέο, θα βρίσκεται αύριο το πρωί στη Σούδα. Όσο και αν χαρακτηρίζεις κάτι ως ετεροβαρές, και μάλιστα εξόφθαλμα ετεροβαρές, ο όρος αλληλεξάρτηση, δεν μπορεί να σβήσει με μια μονοκονδυλιά.

Υπερψηφίζουμε τη Συμφωνία, κύριε Πρόεδρε.

**ΚΩΝΣΤΑΝΤΙΝΟΣ ΓΚΟΥΛΕΚΑΣ (Πρόεδρος της Επιτροπής): Το λόγο έχει ο κ. Κεγκέρογλου.**

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Τα προτεινόμενα σχέδια νόμων, σκοπό έχουν την κύρωση δύο Συμφωνιών, αναλύθηκε το περιεχόμενο από τους συναδέλφους εισηγητές των άλλων κομμάτων.

Αφορά κατά τον τίτλο την αμοιβαία εξυπηρέτηση, μεταξύ των Υπουργείων Άμυνας των ΗΠΑ και της χώρας μας ξεχωριστά για τα μέσα του Πολεμικού Ναυτικού και της Πολεμικής Αεροπορίας, σχετικά με τον αμοιβαίο εφοδιασμό καυσίμων πολεμικών πλοίων καταρχήν και των ιπτάμενων μέσων του Πολεμικού Ναυτικού. Εισάγοντας οικονομίες κλίμακας στις προμήθειες καυσίμων και παρέχοντας τη δυνατότητα ποσοτικού διακανονισμού χορηγηθέντων καυσίμων, αλλά και τη δυνατότητα εφαρμογής της Συμφωνίας, για τον ανεφοδιασμό μέσων του Ελληνικού Σώματος Ελληνικής Ακτοφυλακής, που υπογράφηκε από τους εξουσιοδοτημένους εκπροσώπους των δύο χωρών, 30 Οκτωβρίου 2017 στην Αθήνα και 22 Νοεμβρίου 2017 στη Βιρτζίνια, αντίστοιχα.

Στη δεύτερη, των αεροσκαφών της Πολεμικής Αεροπορίας, ο οποίος είναι πλέον δυνατός σε όλες τις χώρες, οι οποίες έχουν συνάψει αντίστοιχη συμφωνία με τις ΗΠΑ, χωρίς την απαίτηση ή άμεση ή προπληρωμένη καταβολή αξίας των καυσίμων. Παρέχοντας παράλληλα τη δυνατότητα ποσοτικού διακανονισμού χορηγηθέντων καυσίμων και τη δυνατότητα εφαρμογής της, για τον ανεφοδιασμό μέσων της Ελλάδας, μη κυριότητας του Υπουργείου Εθνικής Άμυνας, που υπογράφηκε από τους εξουσιοδοτημένους εκπροσώπους των δύο χωρών στις 15 Δεκεμβρίου 2017 και στις 6 Φεβρουαρίου 2018. Αναφέρω τις ημερομηνίες διότι έχω να θέσω σχετική ερώτηση παρακάτω. «Σκοπός των συμφωνιών είναι ο καθορισμός των όρων και των προϋποθέσεων πραγματοποίησης των ανταλλαγών, μεταξύ των δύο μερών. Στα σχέδια νόμου καθορίζονται τα μέσα των δυο μερών που δύνανται να εφοδιάζονται με καύσιμα, όπως αεροσκάφη, πλοία, οχήματα, εξοπλισμός, μονάδες ανεφοδιασμού, καλύπτοντας περιόδους ειρήνης, πολέμου, έκτακτων επιχειρήσεων, επιχειρήσεων διατήρησης της ειρήνης, ανθρωπιστικές αποστολές και άλλες περιπτώσεις που μπορούν να συμφωνήσουν τα μέρη». Ανοιχτή, λοιπόν, ως προς το πεδίο.

 «Επίσης, αναφέρονται οι εμπλεκόμενες υπηρεσίες των μερών, οι αρμοδιότητές τους, καθορίζεται ο τρόπος μέτρησης των χορηγούμενων καυσίμων, τα απαιτούμενα παραστατικά παραλαβών και λοιπά διαδικαστικά». Τα σχόλια μας όσον αφορά στα μέσα των ΗΠΑ, που θα αιτηθούν παροχή εφοδιασμού καυσίμων, είναι αυτά που συμμετέχουν σε πληθώρα αποστολών, όπως αυτά αναφέρθηκαν παραπάνω, σχεδόν όλα αφορούν στις Ηνωμένες Πολιτείες. Αναφορικά με την αίτηση εφοδιασμού καυσίμων των μέσων της χώρας μας σε ελληνικό πλαίσιο, δεν συμμετέχουν σε άλλες πλην αποστολών στο πλαίσιο των υποχρεώσεών μας ως χώρα του ΝΑΤΟ.

Από τη μελέτη των διαλαμβανομένων στα υπόψη σχέδια νόμων, προκύπτουν σχετικές χρονικές καθυστερήσεις μεταξύ των ημερομηνιών, τόσο με αυτές που ανέφερα, τόσο βεβαίως στην περίοδο της προηγούμενης κυβέρνησης, όσο και της κυβέρνησης της Νέας Δημοκρατίας, η οποία είναι δεκαπέντε μήνες ήδη και μάλιστα με υπογεγραμμένη τη γενικότερη συμφωνία αμυντικής συνεργασίας με τις Ηνωμένες Πολιτείες Αμερικής, τον πρώτο μήνα, αν θυμάμαι καλά, της διακυβέρνησης. Άρα, τίθεται ένα ζήτημα της καθυστέρησης και αν μέσα σε αυτό το διάστημα λειτουργούσε η συμφωνία. Ο οικονομικός απολογισμός των αμοιβαίων παροχών εφοδιασμού καυσίμου είναι αρμοδιότητας ΓΕΝ, για τα μέσα του Πολεμικού Ναυτικού και ΓΕΑ, για την Πολεμική Αεροπορία, εκτιμάται ότι θα τηρείται ο εκάστοτε οικονομικός απολογισμός, για αυτά τα δύο πλαίσια.

Προκύπτουν τα ερωτήματα, υπάρχουν διαθέσιμα σχετικά στοιχεία όσον αφορά τις ποσότητες και το σχετικό κόστος για κάθε είδος καυσίμου, που έχει διατεθεί από την ελληνική πολιτεία ΥΠΕΘΑ σε κάθε είδους μέσων των ΗΠΑ για την κάλυψη των αναγκών τους; Ενδεικτικά, θα μπορούσαμε να αναφερθούμε στην περίοδο από την ολοκλήρωση υπογραφής κάθε συμφωνίας μέχρι σήμερα, αν αυτές λειτούργησαν; Έχει πραγματοποιηθεί ο εκάστοτε ανά συμφωνία σχετικός οικονομικός απολογισμός και αν ναι για ποια έτη; Τα χρήματα από τον εφοδιασμό σε καύσιμο των αμερικανικών μέσων έχουν δοθεί στο ελληνικό δημόσιο; Επειδή γίνεται αναφορά και σε είδος, έχουν προκύψει περιπτώσεις που η ανταλλαγή έγινε σε είδος; Είναι ένα θέμα που πρέπει να το γνωρίζουμε για να δούμε πώς λειτουργεί στην πράξη και ποιο είναι αυτό το είδος σε θετική περίπτωση; Χρειάζεται να υπάρχει η λεπτομερής ενημέρωση ως προς τον οικονομικό απολογισμό από ελληνικής πλευράς στην παροχή ευκολιών, για τον εφοδιασμό καυσίμου και όχι βέβαια μόνο στο πλαίσιο αυτής της συμφωνίας, αλλά και σε σχέση με άλλες διευκολύνσεις σε άλλες χώρες του ΝΑΤΟ, όπως είναι η Γαλλία και η Ιταλία.

Κλείνω με δεδομένο ότι στο πλαίσιο της ευρύτερης αμυντικής συνεργασίας Ελλάδας ΗΠΑ η «ανταλλαγή» αυτή της υποστήριξης είναι ετεροβαρής, λόγω της μεγάλης διαφοράς επιχειρησιακών δράσεων της Αμερικής από τη χώρα μας, αλλά το οικονομικό συμπεριλαμβάνεται στον συμψηφισμό σε είδος και σε χρήμα όπως είπαμε. Υπερψηφίζουμε τις δύο συμφωνίες ακολουθώντας και την υπερψήφιση, παρά τις όποιες παρατηρήσεις και ερωτήματα έχουμε, της συμφωνίας αμυντικής συνεργασίας Ελλάδας- ΗΠΑ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Κεγκέρογλου. Πριν δώσω το λόγο στον Εισηγητή του Κομμουνιστικού Κόμματος στο συνάδελφο κ. Νικόλαο Παπαναστάση, να σας πω ότι 27 συνάδελφοι βρίσκονται παρόντες εδώ -έχουμε υπερβεί κατά δύο τον αριθμό που μας επιβάλλουν οι γιατροί να είμαστε στην Αίθουσα- και έχουμε και 15 συναδέλφους, οι οποίοι παρακολουθούν με Webex την συνεδρίαση και βεβαίως όσοι θέλουν, κυρίες και κύριοι συνάδελφοι, που παρακολουθείτε με Webex, μπορείτε να παρεμβαίνετε.

Ο κ. Παπαναστάσης έχει το λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Ευχαριστώ κύριε Πρόεδρε.

Σήμερα συζητάμε δύο συμφωνίες αμοιβαίας εξυπηρέτησης μεταξύ των Υπουργείων Άμυνας Ελλάδας και ΗΠΑ και αφορούν τον αμοιβαίο εφοδιασμό σε καύσιμα σε μέσα, πλωτά και ιπτάμενα του Πολεμικού Ναυτικού και της Πολεμικής Αεροπορίας. Οι συμφωνίες αυτές υπογράφηκαν από τους εκπροσώπους των δύο χωρών τον Οκτώβρη και το Νοέμβρη του 2017 στην Αθήνα και στη Βιρτζίνια αντίστοιχα, επί κυβέρνησης ΣΥΡΙΖΑ. Συνεπείς σε αυτές τις υπογραφές ήδη ο Εισηγητής του ΣΥΡΙΖΑ τις χαρακτήρισε επωφελείς.

Η αρχική συμφωνία είχε υπογραφεί το 1996 επί κυβέρνησης ΠΑΣΟΚ, επεκτάθηκε το 2000, πάλι επί ΠΑΣΟΚ, τροποποιήθηκε το 2005 επί Νέας Δημοκρατίας. Με δυο λόγια όλοι όσοι έχετε κυβερνήσει, έχετε βάλει το χέρι σας σε αυτές τις συμφωνίες, τεκμηριώνοντας για άλλη μία φορά τον αναμφισβήτητο και κοινό ευρωατλαντικό προσανατολισμό της πολιτικής σας.

Αναφέρεται στο προοίμιο αυτής συμφωνίας η πρόθεση αμοιβαίου εφοδιασμού καυσίμων. Δηλαδή, για να γίνει κατανοητή η έννοια της αμοιβαιότητας, αναλαμβάνουν την πετρέλευση των αμερικανικών πολεμικών πλοίων στην περιοχή του Αιγαίου και της Ανατολικής Μεσογείου, το Ελληνικό Πολεμικό Ναυτικό, ενώ τα ελληνικά πολεμικά πλοία που διαπλέουν την περιοχή των Αζορών, της Χαβάης και της Καραϊβικής, θα τα εφοδιάζει το Αμερικανικό Πολεμικό Ναυτικό. Μα για ποια αμοιβαιότητα μιλάτε; Προφανώς και δεν το κάνετε τυχαία. Στόχος σας είναι πίσω από την επικαλούμενη αμοιβαιότητα να συσκοτίσετε ότι ήδη έχετε εντάξει επιχειρησιακά τις κομβικές δομές διοικητικής μέριμνας του Πολεμικού Ναυτικού και της Πολεμικής Αεροπορίας στα πολεμικά σχέδια των Ηνωμένων Πολιτειών στην περιοχή μας. Στόχος σας είναι να παραπλανήσετε τον ελληνικό λαό, παρουσιάζοντας του μία συμφωνία δήθεν ισοβαρή ανάμεσα σε ΗΠΑ και Ελλάδα, τη στιγμή που και ο τελευταίος ναύτης και σμηνίτης γνωρίζει ότι ουδέποτε θα απαιτηθεί το Πολεμικό Ναυτικό ή η Πολεμική Αεροπορία των ΗΠΑ να παράσχει τέτοιου είδους διευκολύνσεις στους αντίστοιχους εθνικούς κλάδους.

Επιπλέον, όπως αναφέρεται στις παραγράφους 1.1.2 και των δύο συμφωνιών, δίνεται η δυνατότητα σε τρίτες χώρες που έχουν υπογράψει την αμοιβαία υποστήριξη διοικητικής μέριμνας με τις ΗΠΑ, να συμμετέχουν σε διευθετήσεις λογαριασμών της υπό συζήτηση συμφωνίας. Με δυο λόγια και αυτό είναι ιδιαίτερα σημαντικό, γιατί δείχνει την επικινδυνότητα αυτών των συμφωνιών, οι Ηνωμένες Πολιτείες της Αμερικής, δεν υπογράφουν συμφωνίες απλά ακτινωτά με άλλες χώρες, για την υποστήριξη των εγκληματικών τους σχεδίων, αλλά δημιουργούν ένα καλά δομημένο πλέγμα και μεταξύ αυτών των χωρών.

Τώρα, όσον αφορά το ερώτημα σε ποιες περιστάσεις θα εφαρμόζονται οι υπό συζήτηση συμφωνίες, η απάντηση βρίσκεται στην παράγραφο 1.1.2 του σχεδίου νόμου όπου αναφέρεται «η παρούσα εφαρμόζεται στην παροχή καυσίμων εν καιρώ ειρήνης, πολέμου, εκτάκτων επιχειρήσεων, επιχειρήσεων διατήρησης της ειρήνης, ανθρωπιστικών αποστολών…» και για να μην ξεχνάμε και κάτι, «…και σε λοιπές περιστάσεις». Τι μένει απέξω; Τίποτε απολύτως. Και σήμερα υπάρχει πλέον η εμπειρία στους λαούς να μην τους δημιουργούν συγχύσεις οι ψευδεπίγραφες έννοιες «ανθρωπιστικές αποστολές», «επιχειρήσεων διατήρηση της ειρήνης» και τα λοιπά.

 Είναι αναμφισβήτητο γεγονός η ύπαρξη τεράστιας συγκέντρωσης στρατιωτικών δυνάμεων στην περιοχή μας. Καθημερινά ενισχύεται ο ανταγωνισμός μεταξύ ΗΠΑ, ΝΑΤΟ, Ευρωπαϊκής Ένωσης, Ρωσίας και Κίνας με αιχμή τον έλεγχο των πλουτοπαραγωγικών πηγών, της ενέργειας, των αγωγών, τους δρόμους μεταφοράς των εμπορευμάτων. Στο πλαίσιο αυτού του ανταγωνισμού το ΝΑΤΟ, με προεξάρχουσες τις ΗΠΑ, έχει αποφασίσει, με την ομόφωνη υποστήριξη όλων των κυβερνήσεων - μελών του, να υλοποιήσει το σχέδιο της ονομαζόμενης νατοϊκής ετοιμότητας.

Το σχέδιο αυτό μιλά για την ετοιμότητα εντός 30 ημερών, για την ανάπτυξη 30 πολεμικών πλοίων, 30 ταγμάτων, 30 αεροπορικών μονάδων, οπουδήποτε στη γη. Το ΝΑΤΟ και οι ΗΠΑ, τώρα που μιλάμε, έχουν αναπτυγμένους χιλιάδες στρατιώτες σε μια ζώνη στα ευρώ ενωσιακά σύνορα με τη Ρωσία, από τα σκανδιναβικά κράτη και τη βαλτική μέχρι τη Βουλγαρία, με εκτέλεση γιγαντιαίων στρατιωτικών ασκήσεων, όπως αυτές στη Σουηδία και τη Νορβηγία, των πενήντα χιλιάδων στρατιωτών, πριν μερικά χρόνια. Στόχος τους είναι να περικυκλωθεί η Ρωσία και να περιοριστεί η παρουσία της στην Ευρώπη και τα βαλκάνια.

Μας φέρνετε σήμερα δύο συμφωνίες για να τροφοδοτεί η χώρα μας με καύσιμα αυτές τις δραστηριότητες, να στηρίζει η Ελλάδα τους ανθρωπιστικούς πολέμους σαν αυτόν της Γιουγκοσλαβίας, του κράτους τρομοκράτη των ΗΠΑ, τους προληπτικούς του πολέμους όπως στο Αφγανιστάν και από εκεί στους πολέμους και στις ελεγχόμενες εξεγέρσεις εξαγωγής της δημοκρατίας, όπως τις λένε, στο Ιράκ, στη Μέση Ανατολή. Να ανεφοδιάσει, τέλος, με καύσιμα η χώρα μας, τις περιφερόμενες ανά τον κόσμο ιπτάμενες φύλακες της CIA. Αυτές τις συμφωνίες να στηρίξετε εσείς. Το ΚΚΕ τις αποκαλύπτει στο λαό και είναι ο λαός αυτός που δεν πρέπει να έχει καμιά εμπιστοσύνη στην αστική τάξη και στα κόμματα της, δηλαδή σε σας. Είστε βουτηγμένοι, μέχρι το λαιμό στους ιμπεριαλιστικούς ανταγωνισμούς και η ευθύνη είναι σε όλες, τις μέχρι σήμερα, κυβερνήσεις. Αυτή ακριβώς η προσήλωσή σας στον αμερικανονατοϊκό σχεδιασμό, που επιτάσσουν τα συμφέροντα του κεφαλαίου, είναι που ανοίγει το δρόμο και για παραπέρα όξυνση, για επικίνδυνες διευθετήσεις που βάζουν σε μεγάλο κίνδυνο τον ελληνικό και τους άλλους λαούς της περιοχής, απαιτώντας αυξημένη επαγρύπνηση και εγρήγορση.

Οι θέσεις του ΚΚΕ για την περιοχή και η πολιτική του πρόταση είναι σε πλήρη αντιστοιχία με τα λαϊκά συμφέροντα και θα αντιπαλέψει κάθε συμφωνία που αντιστρατεύεται τα συμφέροντά του και υπονομεύει την ειρήνη στην περιοχή. Είναι φυσικό μετά την τοποθέτησή μας ότι το ΚΚΕ καταψηφίζει αυτήν τη συμφωνία. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης- ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε. Μια εισήγηση για τις δύο συμφωνίες, τις οποίες τις φέρνει η κυβέρνηση σήμερα στην Επιτροπή, για κύρωση στη Βουλή και αποδεικνύει για άλλη μια φορά ότι ακολουθεί μια δική της ατζέντα στην άσκηση εξωτερικής πολιτικής. Πρόκειται για δύο συμφωνίες, που είχε υπογράψει ο ΣΥΡΙΖΑ, ως κυβέρνηση, το 2017 με τις Ηνωμένες Πολιτείες. Και εδώ, λοιπόν, είστε αρκετά προβλέψιμοι. Όπως σε ότι κάνετε, έτσι και στην εξωτερική πολιτική έχουμε κυβέρνηση Νέας Δημοκρατίας με συνταγή ΣΥΡΙΖΑ.

Σήμερα η Ανατολική Μεσόγειος είναι ένα καζάνι που βράζει και οι συσχετισμοί δυνάμεων αλλάζουν συνεχώς. Είναι αυτονόητο ότι απαιτείται ορθή εξωτερική πολιτική και διπλωματία. Χρειάζονται σωστοί χειρισμοί, προσεκτικές κινήσεις, με στόχο το καλό της Ελλάδος, το καλό της πατρίδας μας. Αυτό μας ενδιαφέρει, το καλό της Ελλάδας. Ούτε το καλό της Ελληνικής Λύσης, ούτε της Κυβέρνησης, ούτε του ΣΥΡΙΖΑ, ούτε των υπολοίπων κομμάτων.

Τελικά, όμως, εσείς κάνετε αυτό που θέλετε ασκώντας την εξωτερική πολιτική μονόπλευρα, κοντόφθαλμα και κυρίως υποτελικά. Είναι αδιανόητο το γεγονός ότι θέλετε οι «σύμμαχοί» μας να μας θεωρούν δεδομένους, υπονομεύετε τη θέση της χώρας στο διεθνές περιβάλλον και ακυρώνετε όλα τα διαπραγματευτικά μας ατού. Συνεχίζετε, λοιπόν, την παράδοση, άνευ όρων, στους Αμερικανούς.

Στις αρχές του έτους, εδώ είμαστε, με την Συμφωνία αμοιβαίας αμυντικής συνεργασίας Ελλάδας και ΗΠΑ θέσατε τις βάσεις κυριολεκτικά και μετατρέψετε τη χώρα σε βάση εξυπηρέτησης των Αμερικανών. Τώρα με τις Συμφωνίες αυτές συνεχίζετε το σχέδιό σας με τον ανεφοδιασμό, με καύσιμα των Αμερικανών εμπλέκοντας ταυτόχρονα και τρίτες χώρες. Δίνετε τα πάντα με ιδιαίτερη ευκολία, χωρίς ουσιαστικό αντάλλαγμα. Το έχουμε επισημάνει πάρα πολλές φορές, οι Συμφωνίες μεταξύ κρατών, πρέπει να βασίζονται στην αμοιβαιότητα. Πρέπει για να δίνουμε κάτι, να παίρνουμε κάτι. Εσείς δίνετε σχεδόν τα πάντα και δεν παίρνουμε σχεδόν τίποτα. Όχι σε επίπεδο έγγραφων εγγυήσεων, ούτε καν σε επίπεδο δηλώσεων.

Ο Ερντογάν συνεχίζει να είναι ένας καλός φίλος του Τραμπ και οι Ηνωμένες Πολιτείες συνεχίζουν και τώρα που μιλάμε με την «α λα καρτ» εξωτερική πολιτική τους, χωρίς να έχουν πάρει μια ξεκάθαρη θέση υπέρ της χώρας μας. Και μην μας πείτε ότι δύο Συμφωνίες εξυπηρετούν τα δικά μας συμφέροντα. Και αυτές οι Συμφωνίες, είναι ετεροβαρείς. Για ακόμη μια φορά, αυτός που ισχυροποιείται στην περιοχή, στην περιοχή της Ανατολικής Μεσογείου, είναι οι Ηνωμένες Πολιτείες.

Συγκεκριμένα, αν και οι δύο Συμφωνίες έχουν ως θέμα τον αμοιβαίο εφοδιασμό καυσίμων, για την Πολεμική Αεροπορία και το Πολεμικό Ναυτικό, τελικά μόνο η χώρα μας είναι αυτή που θα καλύπτει συστηματικά τις ανάγκες της Αμερικής σε καύσιμα στην ευρύτερη περιοχή της Μεσογείου και όχι μόνο.

Και ποια είναι αυτά τα «τρίτα μέρη» να μας πείτε, όπως προβλέπεται στο άρθρο 1. «Τρίτα μέρη», τρίτες χώρες δηλαδή, που θα συμμετάσχουν.

Στο άρθρο 2, προβλέπεται η δυνατότητα πρόσβασης στις εγκαταστάσεις της χώρας μας και η χορήγηση άδειας ανεφοδιασμού καυσίμων στον αέρα και στη θάλασσα.

Πρόσβαση παντού, λοιπόν; Που είναι το απόρρητο των εγκαταστάσεων; Και μην μας πείτε ότι την ίδια υποχρέωση έχουν και οι Αμερικάνοι. Είναι τουλάχιστον αστείος ο ισχυρισμός αυτός.

Αλλά και στο άρθρο 5, το προβλεπόμενο χρονικό διάστημα των 12 μηνών για να συμπληρωθεί η συναλλαγή που παραλείπεται εξ΄ αμελείας, είναι πολύ μεγάλο χρονικό διάστημα. Είναι υπερβολικά μεγάλο. Εξάλλου, η ηλεκτρονική μεταφορά χρημάτων θα έπρεπε να είναι υποχρεωτική και όχι απλώς προτεινόμενη.

Επιπλέον, με βάση τα όσα περιγράφονται συνολικά στο άρθρο αυτό, προκύπτει ότι η χώρα μας θα αγοράζει ακριβά τα καύσιμα ενώ οι Ηνωμένες Πολιτείες θα πληρώνουνε με μικρότερες τιμές. Αλλά και στις γενικές διατάξεις στο άρθρο 6, δεσμεύεται υπερβολικά η ελευθερία των μερών όταν ορίζεται ότι το κάθε μέρος έχει το δικαίωμα να καταγγείλει μονομερώς την εφαρμοστική διευθέτηση με γραπτή γνωστοποίηση 180 ημερών προς το άλλο μέρος. Δηλαδή, πρέπει να περιμένουμε έξι μήνες. Είναι πολύ μεγάλο το χρονικό διάστημα.

Και αν βάλεις και άλλους 6 μήνες, άλλες 180 μέρες για το υπόλοιπο της ρευστοποίησης από την έναρξη της καταγγελίας, τότε μιλάμε για ένα χρόνο. Και ένας χρόνος είναι μεγάλο χρονικό διάστημα για να απεμπλακούμε αν αλλάξουν οι ισορροπίες και οι συμμαχίες. Οι παραπάνω παρατηρήσεις μας φυσικά ισχύουν σε όσα προβλέπονται και στη Συμφωνία για τον ανεφοδιασμό καυσίμων του Πολεμικού Ναυτικού.

Δεν χρειάζεται να αναφέρω στο σημείο αυτό την ευνοϊκή μεταχείριση που προκύπτει για τα αμερικανικά αεροπλανοφόρα και για το ότι οι Συμφωνίες αυτές δεν είναι ισότιμες, αλλά εις βάρος της χώρας μας.

 Και να το αποδείξω σε κάτι ακόμα. Στις διαδικασίες για την υποβολή της αίτησης ανεφοδιασμού, όπως περιγράφεται στο παράρτημα των Συμφωνιών, προβλέπεται μεταξύ άλλων το εξής και έχει ένα ενδιαφέρον, όταν είναι να εφοδιαστούμε εμείς καύσιμα από τις Ηνωμένες Πολιτείες, πρέπει να το γνωστοποιήσουμε τουλάχιστον 14 μέρες πριν. Όταν είναι να εφοδιαστεί η Αμερική από την χώρα μας, θα δίνεται προηγούμενη γνωστοποίηση 14 μέρες όταν είναι δυνατόν. Θα θέλαμε να μας πείτε για ποιο λόγο υπάρχει αυτή η διαφοροποίηση στη Συμφωνία.

Κύριε Πρόεδρε, θα πάμε και σε κάποιες άλλες επιμέρους παρατηρήσεις και θα απαντήσουμε στην Ολομέλεια. Προς το παρόν, θα εκφράσουμε την επιφύλαξη μας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε.

Τον λόγο έχει, η κ. Σακοράφα.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, σας ευχαριστώ.

Σήμερα καλούμαστε να συζητήσουμε για την Κύρωση δύο Συμφωνιών του Υπουργείου Εθνικής Άμυνας με τον αντίστοιχο των Ηνωμένων Πολιτειών, για τον αμοιβαίο εφοδιασμό καυσίμων για Πολεμικό Ναυτικό και Πολεμική Αεροπορία αντίστοιχα.

 Και οι δύο Συμφωνίες ακολουθούν την τυπική φόρμα των αντίστοιχων Συμφωνιών που συνάπτουν οι Ηνωμένες Πολιτείες με τους συμμάχους τους. Εντάσσονται και οι δύο στο πλαίσιο δημιουργίας ενός δικτύου στρατιωτικής διαχείρισης των Ηνωμένων Πολιτειών είτε προς άμεση από αυτές η χρήση είτε προς όφελος της κυριαρχίας τους με τη συμμετοχή και τρίτων κρατών. Οι συγκεκριμένες Συμφωνίες, δίνουν τη δυνατότητα για τον ανεφοδιασμό πολεμικών αεροσκαφών και πλοίων, χωρίς να απαιτείται άμεση καταβολή ή προπληρωμή της αξίας των καυσίμων.

Ο εφοδιασμός μάλιστα θα αφορά και σε όλες τις χώρες, που έχουν συνάψει αντίστοιχη Συμφωνία με τις Ηνωμένες Πολιτείες.

Ακόμα, προβλέπεται η δυνατότητα ποσοτικού διακανονισμού χορηγηθέντων καυσίμων όπως και η δυνατότητα εφοδιασμού, μέσω της Ελλάδας και σκαφών μη κυριότητας του Υπουργείου Εθνικής Άμυνας -και αυτό έχει μια ιδιαίτερη σημασία κυρίες και κύριοι συνάδελφοι- γιατί πρόκειται για συνοδευτικά σκάφη ίσως και ιδιωτικά.

Η διατύπωση για δήθεν αμοιβαίο εφοδιασμό είναι προφανώς εικονική και παραπλανητική. Η εκτέλεση των συμβάσεων είναι δεδομένο ότι θα αφορά στην ουσία την υποχρέωση προμήθειας καυσίμων προς τις Ηνωμένες Πολιτείες και τους συμμάχους τους και συγκριτικά ελάχιστες έως μηδαμινές προμήθειες προς την Ελλάδα. Με την έννοια αυτή θεωρούμε προσχηματικά αυτά που αναφέρονται στις αιτιολογικές εκθέσεις, ότι δηλαδή οι συμφωνίες, κρίνονται επωφελείς για τη χώρα μας γιατί συμβάλλουν θετικά στον ανεφοδιασμό των αεροσκαφών της Πολεμικής Αεροπορίας και των πολεμικών πλοίων και των ιπτάμενων μέσων του Πολεμικού Ναυτικού.

Αλήθεια, κύριε Υπουργέ θα ήταν ενδιαφέρον να ακούσουμε κάποια παραδείγματα για την προοπτική εκτέλεσης αυτών των συμφωνιών όσον αφορά στον ανεφοδιασμό με καύσιμα ελληνικών πολεμικών πλοίων, αεροσκαφών και ιπτάμενων μέσων.

Σε ποιες αποστολές -προφανώς εκτός Ελλάδας- θα είναι χρήσιμη για εμάς η εφαρμογή αυτών των συμβάσεων;

Εντέλει, μιλάμε μόνο για δράσεις μακριά από την επικράτειά μας, δηλαδή για περιπτώσεις που δεν συνδέονται με την ελληνική εθνική άμυνα και την εθνική αποστολή. Σε κάθε περίπτωση προκύπτει με βεβαιότητα ότι έχουμε και πάλι δύο ιδιαίτερα ετεροβαρείς συμφωνίες με τις οποίες καλύπτονται οι ανάγκες ανεφοδιασμού του Πολεμικού Ναυτικού και της Πολεμικής Αεροπορίας των Ηνωμένων Πολιτειών αλλά και των συμμάχων τους στη χώρα μας. Η γονατισμένη, κυρίες και κύριοι συνάδελφοι, από τα μνημόνια Ελλάδα καταδικασμένη από αυτά και στην υποχρηματοδότηση των Ενόπλων της Δυνάμεων θα υποχρεούται πλέον να παρέχει και τέτοιου είδους διευκολύνσεις προς τις Ηνωμένες Πολιτείες και τους δορυφόρους τους.

Θα θέλαμε να επισημάνουμε και κάτι τελευταίο κύριε πρόεδρε. Με βάση τη μέχρι σήμερα σχετική πρακτική και εμπειρία τέτοιου είδους συμφωνίες στρατιωτικές -με ΝΑΤΟ και λοιπά- δεν συνηθίζεται να έρχονται στη Βουλή για κύρωση. Είναι τουλάχιστον περίεργο ότι ειδικά αυτές οι δύο συμφωνίες θεωρείται ότι εμπίπτουν στο πεδίο εφαρμογής του άρθρου 36 παράγραφος 2 του Συντάγματος και ειδικά γι’ αυτές απαιτείται νομοθετική, αφού όπως ρητά αναφέρει η αιτιολογική έκθεση θεωρούνται ως διεθνείς συμφωνίες για το εμπόριο και την οικονομική συνεργασία.

Εύλογα λοιπόν δημιουργείται το ερώτημα: Δεν πρόκειται για τυπικές συμβάσεις συμμαχικής, αμυντικής, στρατιωτικής συνεργασίας αλλά για εμπορικές συμφωνίες της χώρας μας με τις Ηνωμένες Πολιτείες τις οποίες συνάπτει το ΥΠΕΘΑ;

Στη σημερινή ιστορική συγκυρία αποδεικνύεται ότι δυστυχώς η ελληνική πολιτική συμμαχιών, δεν έχει κανένα ουσιαστικό αποτέλεσμα απέναντι στην κλιμακούμενη επιθετική πολιτική του κ. Ερντογάν στην Ανατολική Μεσόγειο, που στρέφεται ευθέως εναντίον των κυριαρχικών δικαιωμάτων της Ελλάδος, αλλά και της Κύπρου.

Με βάση αυτή τη γενικότερη προοπτική και πέρα από όσα ήδη αναφέραμε και ισχύουν για την ίδια τη φύση και το περιεχόμενο των συγκεκριμένων συμφωνιών θεωρούμε ότι είναι εθνικά επιβεβλημένη η καταψήφιση των συγκεκριμένων συμφωνιών. Εμείς τουλάχιστον από την πλευρά μας -πέρα από τα υπόλοιπα- δεν θεωρούμε ότι μπορεί να αποβεί επωφελής, για τα εθνικά μας συμφέροντα η πολιτική του πάντα πρόθυμου και δεδομένου συμμάχου. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κι εμείς ευχαριστούμε κυρία Σακοράφα. Ο συνάδελφος Στέφανος Γκίκας έχει το λόγο παρακαλώ.

**ΣΤΕΦΑΝΟΣ ΓΚΙΚΑΣ:** Ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι, θεωρώ ότι παρότι αυτές οι συμφωνίες είναι τυπικού χαρακτήρα -όταν έχουμε να κάνουμε με τις Ηνωμένες Πολιτείες Αμερικής μια χώρα με την οποίαν θέλουμε και επιδιώκουμε να έχουμε στρατηγική σχέση και μάλιστα όταν αυτή τη στιγμή στην περιοχή μας διαδραματίζονται γεγονότα τα οποία μας ανησυχούν ιδιαίτερα- έχουμε κάθε λόγο να ενδυναμώσουμε αυτή τη στρατηγική σχέση. Άρα λοιπόν θεωρώ ότι οι δύο αυτές τυπικές, επαναλαμβάνω κατά τα άλλα, συμφωνίες προμηθειών καυσίμων ενισχύουν και ενδυναμώνουν αυτή τη στρατηγική σχέση. Έχουμε κιόλας πρόσφατα περάσει την ενισχυμένη αμυντική συμφωνία από τη Βουλή.

Άρα, λοιπόν, νομίζω ότι όλοι αυτοί οι προβληματισμοί των συναδέλφων της αντιπολιτεύσεως, βεβαίως είναι κατανοητοί. Όμως, πρέπει να δούμε τη μεγάλη εικόνα. Η μεγάλη εικόνα, κατά την άποψή μου, είναι ότι θέλουμε να έχουμε μία ουσιαστική στρατηγική σχέση με τις Ηνωμένες Πολιτείες. Στο πλαίσιο αυτό, βεβαίως επί ίσοις όροις, προωθούμε αυτές τις Συμφωνίες, γιατί εξυπηρετούν κατά τον καλύτερο τρόπο τα εθνικά συμφέροντα. Εγώ αυτά ήθελα να πω. Και, βεβαίως θα συμφωνήσω απολύτως ότι πρέπει να τις κυρώσουμε.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Γκίκα.

Το λόγο έχει ο Υπουργός Εθνικής Άμυνας κ. Παναγιωτόπουλος. Ορίστε, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Προτού μπω στη σύντομη τοποθέτησή μου, θα ήθελα να σας ζητήσω να δώσετε το λόγο στα στελέχη των Ενόπλων Δυνάμεων, που ασχολήθηκαν με τα τεχνικά ζητήματα, τα επιμέρους ζητήματα αυτής της Συμφωνίας: τον Αντιπλοίαρχο Λαμπρόπουλο και τον Σμήναρχο Παπαγεωργίου, προκειμένου να εξηγήσουν -φερ’ ειπείν- ότι ακόμα και σε επίπεδο Ισοζυγίου χρηματικού, η χώρα μας βγήκε ωφελημένη από αυτές τις εφαρμοστικές διευθετήσεις. Στην ουσία, πρόκειται για εφαρμοστικές διευθετήσεις που γίνονται συνεπεία των Συμφωνιών.

Και, επίσης, και κάποια άλλα τεχνικά ζητήματα σχετικά με τις τιμές. Θα καταλάβετε ότι οι τιμές δεν είναι τυχαία προσδιορισμένες, αλλά απολύτως καθορισμένες. Και από την αντιστοιχία των τιμών αυτών, τελικά, η χώρα ωφελείται. Δεν ξέρω αν θα ήταν σκόπιμο να μιλήσουν πρώτα οι κύριοι και να κλείσω εγώ. Είναι στην κρίση σας, κύριε Πρόεδρε.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Υπουργέ, αν και πρόκειται για κύρωση Συμφωνίας, παρ’ όλα αυτά, όμως, κάποιες διευκρινιστικές πληροφορίες, φαντάζομαι δεν υπάρχει αντίρρηση από τους συναδέλφους, να μας δώσουν οι κύριοι Αξιωματικοί.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Θα διαφωτιστεί το καθεστώς. Και νομίζω ότι οι συνάδελφοι θα καταλάβουν καλύτερα.

ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής): Ωραία. Ας ακούσουμε, λοιπόν, τους Αξιωματικούς. Να ξεκινήσουμε από τον Αντιπλοίαρχο κύριο Λαμπρόπουλο.

**ΛΑΜΠΡΟΣ** **ΛΑΜΠΡΟΠΟΥΛΟΣ (Αντιπλοίαρχος):** Ευχαριστώ, κύριε Πρόεδρε.

Κύριε Υπουργέ, κύριοι, είμαι ο Αντιπλοίαρχος Λαμπρόπουλος, υπεύθυνος για τον ανεφοδιασμό και την παρακολούθηση αποθεμάτων καυσίμων για το Πολεμικό Ναυτικό.

Θα ήθελα να μείνω σε ένα συγκεκριμένο παράδειγμα. Η αντίστοιχη αμερικανική υπηρεσία τιμολογεί, στις αρχές του οικονομικού έτους -το δικό της οικονομικό έτος 1η Οκτωβρίου-, τα καύσιμα. Οι τιμές αυτές είναι πολύ υψηλότερες από τις τιμές αγοράς.

Θα δώσω ένα παράδειγμα: το ναυτιλιακό καύσιμο, φέτος, ήταν 700 ευρώ το κυβικό. Εμείς, με την κατακόρυφη πτώση των τιμών λόγω της κρίσης, αγοράζουμε με 300 ευρώ το κυβικό. Αυτό είχε ως συνέπεια να προμηθευτούμε, από τους Αμερικανούς, 13.500 κυβικά -από τα αμερικανικά αποθέματα, στη Σούδα- αεροπορικό καύσιμο και ναυτιλιακό καύσιμο. Και αν τους το πληρώναμε, θα δίναμε 9,5 εκατομμύρια ευρώ.

Τώρα, όμως, που τους επιστρέφουμε ίσης αξίας καύσιμο, με τη Συμφωνία αυτή, δίνουμε 4 εκατομμύρια ευρώ, ουσιαστικά. Αγοράζουν το καύσιμο τα ΕΛΠΕ και το επιστρέφουμε στους Αμερικανούς. Το όφελος για τη χώρα μας είναι 5,5 εκατομμύρια ευρώ. Μόνο για φέτος.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Και εμείς ευχαριστούμε. Τώρα το λόγο έχει ο Σμήναρχος κ. Παπαγεωργίου. Ορίστε, κύριε Σμήναρχε.

 **ΝΙΚΟΛΑΟΣ ΠΑΠΑΓΕΩΡΓΙΟΥ (Σμήναρχος):** Ευχαριστώ, κύριε Πρόεδρε.

 Κύριε Υπουργέ, κύριοι βουλευτές, είμαι ο Σμήναρχος Εφοδιασμού Νικόλαος Παπαγεωργίου. Είμαι Τμηματάρχης του Τμήματος Καυσίμων Πυρομαχικών του Γενικού Επιτελείου Αεροπορίας. Τα καθήκοντά μου είναι η παρακολούθηση και ο ανεφοδιασμός σε καύσιμα και πυρομαχικά της Πολεμικής Αεροπορίας.

Σύμφωνα με τη Συμφωνία, περίπου μία φορά το εξάμηνο ή εφόσον περάσουν τα 17 εκατομμύρια λίτρα, συναντιόμαστε με τους συναδέλφους των Ηνωμένων Πολιτειών και τακτοποιούμε το καύσιμο.

Εδώ έχω κάποια παραδείγματα, όσον αφορά το 2018, εμείς πήραμε από τις Ηνωμένες Πολιτείες 37.142.476 λίτρα και οι Ηνωμένες Πολιτείες πήραν από εμάς 2.334.834.143. Το αποτέλεσμα είναι, ότι μας πλήρωσαν 1.185.674,61. Για το διάστημα από 1η Μαρτίου του 2019 έως 31 Μαρτίου του 2020 το αντίστοιχο ποσό είναι 1.476.502,24.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κι εμείς, κύριε Σμήναρχε.

Το λόγο έχει ο κ. Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ:** Ευχαριστώ κύριε Πρόεδρε. Θα ήθελα, απλά μόνο να ενημερώσω τους συναδέλφους, διότι έχουν την εντύπωση, ότι θα κάνουμε μια ανταλλαγή, δηλαδή θα έρχεται το αεροπλανοφόρο εδώ και θα παίρνει πετρέλαια από την Ελλάδα. Δεν έχει καμία σχέση.

Καταρχάς, τα αεροπλανοφόρα που κυκλοφορούν είναι πυρηνικά, δεν χρησιμοποιούν καύσιμα. Τι γίνεται με αυτή τη Συμφωνία, που εμείς έχουμε υπηρετήσει στις Ένοπλες Δυνάμεις και τα ξέρουμε πάρα πολύ καλά- ποιο καύσιμο μας λείπει; Το GP5. Τι είναι το GP5; Είναι το καύσιμο που παίρνουν τα ελικόπτερα των πλοίων και τα αεροσκάφη. Τι κάνουμε δηλαδή, μέχρι τώρα και τι προβλέπει αυτή η Συμφωνία;

Παίρνουμε ένα καύσιμο, που βελτιώνουν το νατοϊκό καύσιμο για τις φρεγάτες, που έχουν τουρμπίνες, που έχουν άλλες υψηλές καύσεις, μας το δίνουν, όποτε χρειαζόμαστε και τί τους δίνουμε εμείς; Ναυτιλιακό πετρέλαιο και το παίρνουν και το επεξεργάζονται.

Αυτή η διαδικασία, κύριοι Συνάδελφοι, να ξέρετε είναι το πεδίο της Ελλάδος. Διότι αν ακούσατε καλά, τον κύριο Αντιπλοίαρχο, σας είπε, ότι φέτος θα πάρουμε περίπου 12.000 κυβικούς τόνους. Δηλαδή αυτό είναι το F76, αυτό που χρησιμοποιούμε στα αντιτορπιλικά και στις φρεγάτες και θα δώσουμε ισόποση ποσότητα στους Αμερικάνους. Και αυτό το καύσιμο από αυτό που θα πάρουμε, θα έχουμε και ένα όφελος, περίπου τέσσερα εκατομμύρια ευρώ.

Αυτό, λοιπόν, για να καταλάβουμε, ότι δεν θα έρχεται ένα αμερικανικό πλοίο και θα πηγαίνει -ας πούμε- ένα πετρελαιοφόρο και θα του δίνει, δεν χρειάζονται. Όταν εξέρχονται από το ναύσταθμο έχουνε πετρέλαια, για να κάνουν τις επιχειρήσεις και να γυρίσουν πίσω. Αυτό ήθελα να πω.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κ. Χατζηδάκη.

Το λόγο έχει ο Υπουργός Εθνικής Άμυνας, ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Επανερχόμενος, λοιπόν, στην τοποθέτησή μου, καταρχήν, θα ήθελα να ευχαριστήσω τον Σμήναρχο και τον Αντιπλοίαρχο -που δώσανε- νομίζω, ότι διαφώτισαν το σώμα με τις εξηγήσεις που δώσανε, από όπου προκύπτει μεταξύ άλλων, ότι όχι μόνον επωφελής οικονομικά αυτή η Συμφωνία για τη χώρα μας, αλλά λύνονται και αμφιβολίες περί αμοιβαιότητας, που ακούστηκαν κυρίως από πλευράς ΚΚΕ, ότι, δηλαδή, αυτή η Συμφωνία, ασφαλώς είναι επωφελής για τις ΗΠΑ, που θα κάνει χρήση των δικών μας εγκαταστάσεων, για λόγους αν εφοδιαστικούς. Εμείς ποτέ δεν θα βρεθούμε σε αυτή την ανάγκη, οι Αμερικανοί θα βρεθούν, γιατί εμείς δεν θα στείλουμε ποτέ καμία φρεγάτα ανοιχτά της Χαβάης, ενώ οι Αμερικανοί θα έχουν συνεχή παρουσία στην Ανατολική Μεσόγειο και ως εκ τούτου, ωφελούνται αυτοί και όχι εμείς.

Κι όμως προέκυψε, ότι έχει ανακύψει ανάγκη ελληνικό πλοίο, δηλαδή, πλοίο του Πολεμικού Ναυτικού να εφοδιαστεί με καύσιμα από το αμερικανικό απόθεμα στη Σούδα και -αν δεν απατώμαι- αυτό συνέβη πέρυσι, όταν το δικό μας απόθεμα ήταν και σε χαμηλά επίπεδα για αυτούς τους λόγους ανατρέξαμε και ζητήσαμε τη συνδρομή των Αμερικανών από το δικό τους κομμάτι -αν θέλετε- της Σούδας και αυτοί φυσικά μας διευκόλυναν.

 Άρα αυτή η Συμφωνία, μάλλον, αυτή η εφαρμοστική διευθέτηση, ρυθμίζει κατά κάποιο τρόπο κάποιο καθεστώς διευκολύνσεων, μεταξύ συμμάχων και τίποτα παραπάνω.

 Στην ουσία, λοιπόν, με την κύρωση της παρούσα σήμερα αυτή η δυνατότητα παροχής τέτοιων διευκολύνσεων, παίρνει ένα θεσμικό χαρακτήρα, μία θεσμική υπόσταση. Και βέβαια αν η νομοθετική διαδικασία που ακολουθούμε σήμερα και μεθαύριο στην Ολομέλεια είναι το τυπικό κομμάτι, υπάρχει και ουσία. Ασφαλώς και υπάρχει ουσία. Η ουσία έχει να κάνει με διάφορα πράγματα. Κατ’ αρχήν μπαίνει μία διάσταση συγκυρίας, timing, αν θέλετε. Κρίναμε, έκρινε η κυβέρνηση ότι καλόν είναι, παρά το γεγονός ότι αυτές οι συμφωνίες έχουν υπογραφεί από την ελληνική κυβέρνηση από τον Απρίλιο του 2019 και μάλιστα όσον αφορά το πρώτο κομμάτι της εφαρμοστικής διευθέτησης για το Πολεμικό Ναυτικό, είχε υπογραφεί από τους αρμόδιους Υπουργούς τότε, Εξωτερικών κ. Κατρούγκαλο, Άμυνας κ. Αποστολάκη και Δικαιοσύνης κ. Καλογήρου, αλλά δεν πρόλαβε να υπογραφεί και από τον Οικονομικών τον κ. Τσακαλώτο, διότι, μπήκαμε στην περίοδο των εκλογών κατέληξε σε εθνικές εκλογές κ.λπ..

Η άλλη συμφωνία, η άλλη εφαρμοστική διευθέτηση, που αφορούσε την Πολεμική Αεροπορία είχε υπογραφεί τον Απρίλιο 2019 απ’ όλους τους αρμόδιους Υπουργούς και τον κ. Τσακαλώτο και επειδή οι υπογεγραμμένες διεθνείς συμφωνίες, όπως, θα έπρεπε να ξέρουμε όλοι, δεσμεύουν τη χώρα και όχι το κόμμα που είναι στην Κυβέρνηση κάθε φορά, δηλαδή, παράγουν έννομα αποτελέσματα για τη χώρα από τη στιγμή που έχουν υπογραφεί, το κομμάτι της επεξεργασίας αυτών και της αντιδικίας, αν θέλετε, της κομματικής τελειώνει όταν πέσουν οι υπογραφές και κυρωθεί κατά την προσήκουσα διαδικασία από τη Βουλή των Ελλήνων. Αυτό ισχύει για όλες τις διεθνείς συμφωνίες. Από κει και πέρα η συμφωνία δεσμεύει τη χώρα. Δεν έχει δυνατότητα η χώρα να πει άλλαξα γνώμη, διότι, άλλαξε η Κυβέρνηση και μία υπογεγραμμένη συμφωνία να την αμφισβητεί ενώπιον τρίτων. Έχει δυσμενείς συνέπειες αν επιδείξει αυτήν την ανεύθυνη για χώρα συμπεριφορά.

Από εκεί και πέρα, λοιπόν, το κράτος δεσμεύεται, έναντι πάντων και νομίζω ότι εκπροσωπείται από τις νομίμως εκλεγμένες κυβερνήσεις του ως προς αυτό το κομμάτι. Άρα μία συμφωνία, μία εκτελεστική εφαρμοστική διευθέτηση που έχει υπογραφεί δεσμεύει την κυβέρνηση, η οποία σπεύδει να την κυρώσει από τη Βουλή των Ελλήνων, για να ολοκληρωθεί η διαδικασία. Διότι ξέρετε ότι η συμφωνία ολοκληρώνεται και τίθεται σε ισχύ, μάλλον, για να απαντήσω και αυτό το κομμάτι της ερώτησης που έχει διατυπωθεί, από την ημερομηνία κατά την οποία η Ελληνική Δημοκρατία θα ενημερώσει, μέσω της διπλωματικής οδού την κυβέρνηση των ΗΠΑ, τις Ηνωμένες Πολιτείες Αμερικής, για την ολοκλήρωση των σχετικών εσωτερικών διαδικασιών.

Άρα μέχρι τώρα μπορεί να υπήρχαν ατύπως διευκολύνσεις, μεταξύ της ελληνικής πλευράς και της αμερικανικής, αλλά όχι επειδή η συμφωνία, που κυρώνουμε σήμερα και μεθαύριο στην Ολομέλεια ήταν σε ισχύ. Σε ισχύ θα τεθεί η συμφωνία όταν πλέον περάσουμε το στάδιο αυτό της κύρωσης από την Επιτροπή και την Ολομέλεια και ενημερωθεί προς τούτο για όλα αυτά και η αμερικανική πλευρά, ως συμφωνία που εμπίπτει στο πεδίο εφαρμογής του άρθρου 36 παράγραφος 2 του Συντάγματος, δηλαδή, διεθνής συμφωνία για το εμπόριο και την οικονομική συνεργασία με απαιτούμενο τη νομοθετική κύρωση αυτής.

Τώρα δύο, τρία σημεία, γιατί η συμφωνία κρίνεται επωφελής για τη χώρα μας. Όπως είπαμε συμβάλλει θετικά στον ανεφοδιασμό των αεροσκαφών της Πολεμικής Αεροπορίας και των πλοίων του Πολεμικού Ναυτικού. Κυρίως, θα έλεγα, πιο πολλές περιπτώσεις θα ανακύψουν για τα αεροσκάφη της Πολεμικής Αεροπορίας, που έχουν μεγαλύτερη ευχέρεια να βρίσκονται και να επιχειρούν εκτός της εθνικής εμβέλειας, αν θέλετε, του συστήματος εθνικού ανεφοδιασμού.

Για τα πολεμικά μας πλοία, ενδεχομένως, καθότι συμμετέχουμε σε νατοϊκές ασκήσεις, σε νατοϊκές επιχειρήσεις, σε διεθνούς φύσεως επιχειρήσεις έξω από την εθνική μας εμβέλεια, θα υπάρξει πιστεύω λιγότερο συχνή ανάγκη να τύχουν των ευκαιριών αυτής συμφωνίας, πλην όμως θα υπάρχει, κυρίως, όμως, για τα αεροσκάφη της Πολεμικής Αεροπορίας.

Θεωρώ ότι η δυνατότητα ανεφοδιασμού των αεροσκαφών μας και των πλοίων μας που θα είναι δυνατόν σε όλες τις χώρες που έχουν συνάψει αντίστοιχη Συμφωνία με τις ΗΠΑ και είναι αρκετές αυτές οι χώρες, για να λύσω και αυτή την απορία σας αναφέρω ότι στην Mutual Logistics Support Agreement (MLSA), δηλαδή τη Συμφωνία τη γενική, για αυτήν την υποστήριξη σε επίπεδο Logistics διοικητικής μέριμνας, έχει, ήδη, υπογραφεί ή βρίσκεται σε διαδικασία υπογραφής από Ισπανία, Καναδά, Ηνωμένο Βασίλειο, Πολωνία, Γερμανία, Ιταλία, Τουρκία, Βέλγιο, Ιαπωνία, Νότια Κορέα, Σιγκαπούρη, Ινδονησία, Αυστραλία, Νέα Ζηλανδία, Αργεντινή, Χιλή, Περού, Ονδούρα, Μπαχρέιν και Ηνωμένα Αραβικά Εμιράτα.

 Επομένως θα υπάρχει ευχέρεια σε αεροσκάφη της Πολεμικής Αεροπορίας να τυγχάνουν αυτών των διευκολύνσεων από τις Τρίτες χώρες, όλες αυτές, όπου παραστεί ανάγκη, για το λόγο ότι αυτές οι Τρίτες χώρες θα έχουν συνάψει, θα έχουν υπογράψει τη Συμφωνία με τις Ηνωμένες Πολιτείες και βέβαια, η ασφάλεια αυτή του ανεφοδιασμού, μπορεί να γίνεται χωρίς την απαίτηση για άμεση προπληρωμένη καταβολή της αξίας των καυσίμων, ενώ παράλληλα θα παρέχεται η δυνατότητα ποσοτικού διακανονισμού χορηγηθέντων καυσίμων και η δυνατότητα εφαρμογής της Συμφωνίας, για τον ανεφοδιασμό μέσων της Ελλάδας μη κυριότητας Υπουργείου Εθνικής Άμυνας, δηλαδή για μέσα του Λιμενικού Σώματος της Ακτοφυλακής.

Όπως καταλαβαίνετε, είναι προφανές το όφελος για τη χώρα. Δεν χρειάζεται να αναλύσω ιστορικά το πόσο σημαντική είναι η ασφάλεια του ανεφοδιασμού, τόσο σε καιρό ειρήνης, προκειμένου να πραγματοποιούνται συνεργασίες, επιχειρήσεις, συνεκπαιδεύσεις, ασκήσεις, μεταξύ μέσων αεροσκαφών ή πλοίων διαφόρων χωρών, αλλά και σε καιρό πολέμου. Θα θυμίσω μόνο για όσους αρέσκονται να μελετούν την ιστορία ότι η μεγάλη αντεπίθεση στις Αρδένες το Δεκέμβρη του 1944 με τα τεθωρακισμένα, η τελευταία απόπειρα του Χίτλερ να αλλάξει τη ροή του πολέμου ανακόπηκε, όχι μόνο διότι οι σύμμαχοι, κυρίως οι Αμερικανοί, προέβαλαν αντίσταση εκεί, μέσα στα Χριστούγεννα του 1944, αλλά, επειδή μεραρχίες τεθωρακισμένων γερμανικών έμειναν από καύσιμα και δεν ήταν δυνατός ο απρόσκοπτος ανεφοδιασμός, έτσι ώστε να συνεχίσουν την επίθεση, την προέλαση, όταν αυτή είχε αρχίσει να αναπτύσσει ορμή. Η ορμή διεκόπη και έτσι οι δυνάμεις των ναζί -η τελευταία στην ουσία απόπειρα αντεπίθεσης - είχε «άδοξο τέλος». «Άδοξο τέλος», είναι κρίμα, - είναι αδόκιμο αλλά θα το πω έτσι– οποιαδήποτε, και πολεμική επιχείρηση να ανακοπεί, επειδή απλά τα μέσα έμειναν από καύσιμα. Σε κάθε περίπτωση, για να μην μακρηγορώ, εν κατακλείδι τα βασικά σημεία:

H πραγματοποίηση ανταλλαγών αεροπορικών καυσίμων, καυσίμων εδάφους και λοιπών καυσίμων σε αεροσκάφη, πλοία, οχήματα, εξοπλισμό, μονάδες ανεφοδιασμού των Ενόπλων Δυνάμεων με εισαγωγή οικονομιών κλίμακας, ορισμένη τιμή, όχι ασύμφορη τυχαία τιμή και 12μηνη προθεσμία εξόφλησης. Ωφέλεια και από μέσα μη κυριότητας Υπουργείου Εθνικής Άμυνας από τη σύναψη της εν λόγω Συμφωνίας. Δυνατότητα εφαρμογής της Συμφωνίας όπως σας είπα και για τον εφοδιασμό των μέσων του Λιμενικού Σώματος. Δυνατότητα αμοιβαίας ανταλλαγής καυσίμων σε περιόδους ειρήνης, αλλά και πολέμου ή έκτακτων επιχειρήσεων ή ειρηνευτικών επιχειρήσεων, κατόπιν Συμφωνίας των Μερών. Δυνατότητα ότι η χώρα μας, μπορεί να αξιοποιήσει τις προβλέψεις των υπό κύρωση Συμφωνιών και με Τρίτα Μέρη που έχουν ομοειδή Συμφωνία με τις ΗΠΑ, οι χώρες που σας ανέγνωσα. Διευρύνεται έτσι η ευελιξία και τα οφέλη από τις ανταλλαγές καυσίμων με οικονομία πόρων. Κυρίως, θεωρώ, ωφελημένη θα προκύψει η Πολεμική Αεροπορία.

Όπως σας είπα, είχε υπογραφεί αυτή η Συμφωνία από τον Απρίλιο του 2019. Συμπίπτει, βέβαια, η κύρωσή της από την Επιτροπή και εκεί υπάρχει άλλο ένα θέμα το οποίο έχει τη δική του ουσία, του timing με την έλευση του Υπουργού Εξωτερικών των ΗΠΑ στη χώρα μας και καλό είναι, κατά τη διάρκεια αυτής της επίσκεψης, προκειμένου να δείξουμε ότι η στρατηγική σχέση της χώρας μας με τις Ηνωμένες Πολιτείες της Αμερικής, σιγά σιγά ενισχύεται, επεκτείνεται και γιατί όχι, αναβαθμίζεται.

 Θεωρώ ότι ήταν καλό να γνωρίζει η αμερικανική πλευρά ότι προχωράει και από αυτή τη τυπική διαδικασία αυτό το κομμάτι, οι Συμφωνίες(Εφαρμοστικές Διευθετήσεις) που έχουν ήδη υπογραφεί από τον Απρίλη του 2009.

Εκεί θα μπορούσε να ανακύψει ένα ζήτημα. Δηλαδή, αν ήταν ανάγκη να φτάσουμε, κυριολεκτικά, την παραμονή της επίσκεψής του Μάικλ Πομπέο, στη Σούδα. Εν πάση περιπτώσει, μετά και τις κοινοβουλευτικές διαδικασίες, με τις οποίες λίγο-πολύ όλες και όλοι είστε εξοικειωμένοι, θεωρώ ότι, μόνο το γεγονός, ότι οι δυο αυτές εφαρμοστικές διευθετήσεις θα έχουν περάσει από αυτό το στάδιο, προσδίδει άλλο ένα επιχείρημα σε εμάς, για να πούμε στον Αμερικανό Υπουργό Εξωτερικών -γιατί ξέρετε ότι οι Αμερικανοί τα παρακολουθούν όλα αυτά με μία προσήλωση, αν θέλετε, στον τύπο και στη λεπτομέρεια- ότι και αυτό έχει διευθετηθεί.

 Τώρα, σε ότι αφορά στο πρακτικό επίπεδο. Αν ένα μέσο του Πολεμικού Ναυτικού ή της Πολεμικής Αεροπορίας, χρειάζεται άμεσα καύσιμα, μπορεί να προστρέξει στην πλησιέστερη μονάδα ανεφοδιασμού, είτε των Η.Π.Α., είτε μιας άλλης χώρας και να ανεφοδιαστεί επιτόπου. Σε ουκ ολίγες περιπτώσεις, παρέστη αυτή η ανάγκη να γίνει από το αμερικανικό απόθεμα στη Σούδα, όπως σας είπα. Και οι ανακύπτουσες εκκρεμότητες θα τακτοποιηθούν σε μεταγενέστερο χρόνο.

Θεωρώ, ότι ένας χρόνος, προκειμένου να εξοφληθούν εκατέρωθεν οι εκκρεμότητες, αν μη τι άλλο, αποδεικνύει -αυτό και μόνο- τη συμμαχική σχέση. Μεταξύ συμμάχων, αυτές οι εκκρεμότητες, διευθετούνται με κάποια πίστωση χρόνου. Δεν είναι λόγος, ας πούμε, εκεί να επιμείνει η μία ή η άλλη πλευρά και να προσπαθεί να τα ρυθμίσει αυτά, με μία γενική διάθεση αυστηρότητας.

Ένα ακόμα σημαντικό πλεονέκτημα ευελιξίας είναι ως προς τον τρόπο εξόφλησης, δηλαδή, είτε σε είδος, είτε σε χρήμα και βέβαια, η δυνατότητα ανεφοδιασμού και άλλων μέσων. Απότοκος της εξαιρετικής και ολοένα και πιο εμβαθυνόμενης στρατηγικής σχέσης, πλέον, μεταξύ των Ηνωμένων Πολιτειών της Αμερικής και της Ελλάδας. Σχέση, η οποία απεικονίζεται, κυρίως μέσα από τη Συμφωνία αμυντικής συνεργασίας Ελλάδας - Η.Π.Α. και η οποία, εντός των ημερών, πρόκειται να ανανεωθεί ή, μάλλον, να προκύψει η επόμενη τροποποίηση της. Διότι, κάθε φορά, που ανανεώνεται, αυτό αποκαλείται «τροποποίηση Συμφωνίας». Αυτό, είναι κάτι, το οποίο -υποθέτω ότι- αποτελούσε σήμερα αντικείμενο διαπραγμάτευσης ή συνομιλίας, ανάμεσα στους συναρμόδιους. Διότι είναι αρμοδιότητας του Υπουργείου Εξωτερικών αυτή η Συμφωνία, παρά το γεγονός, ότι το μεγαλύτερο κομμάτι της αναφέρεται στην αμυντική συνεργασία, στο χώρο της άμυνας.

Οι Αμερικανοί, αποδίδουν τεράστια σημασία στη στρατηγική σημασία της Σούδας. Θεωρώ, ότι και η ελληνική πλευρά αποδίδει αυτή τη σημασία.

Είχα την δυνατότητα, σήμερα, να ενημερώσω τα μέλη της Ελληνικής Αντιπροσωπείας στη Διακοινοβουλευτική του ΝΑΤΟ. Αλλά, προ ημερών, το συζητήσαμε και στην Επιτροπή Εξοπλιστικών, όπου σας εξήγησα τη σημασία, που αποδίδει το Υπουργείο Εθνικής Άμυνας, για τη βάση της Σούδας και τα σχέδια που υπάρχουν γι’ αυτή, για να αναβαθμιστεί.

Και όταν λέω σχέδια αναβάθμισης, δεν εννοώ για το αμερικανικό κομμάτι, διότι οι Αμερικανοί, ήδη, τη χρησιμοποιούν -θα έλεγα- κατά τρόπο πάρα πολύ εντατικό. Εννοώ το ελληνικό κομμάτι, δεδομένου, ότι αν η χώρα, πλέον, από δω και πέρα -νομίζω, ότι επιβάλλεται από τη συγκυρία- θελήσει να κάνει αισθητή την παρουσία της, κυρίως τη ναυτική παρουσία της και στην Ανατολική Μεσόγειο, τότε, όπως διαθέτει τις ευχέρειες του Ναυστάθμου Σαλαμίνας, πρέπει να αναπτύξει ένα παρόμοιο σύστημα. Δηλαδή, έναν ουσιαστικά λειτουργικό, ως προς όλα, Ναύσταθμο και στην Κρήτη.

Και αυτό, θα γίνει, μέσα από την αναβάθμιση των εγκαταστάσεων της Σούδας. Ήδη, στο σχεδιασμό του Υπουργείου Εθνικής Άμυνας, έχουν προβλεφθεί κονδύλια στο Πρόγραμμα, που -θα έλεγα ότι- σε γενικές γραμμές ανακοινώσαμε ως εξοπλιστικό. Στην ουσία, όμως, είναι ένα μακροπρόθεσμο, σε βάση 15ετίας, Πρόγραμμα, σταδιακής, αλλά ουσιαστικής αναβάθμισης των Ενόπλων Δυνάμεων.

Σε αυτό, προβλέπονται τα κονδύλια για την αναβάθμιση των υποδομών. Το βασικό ζήτημα αναβάθμισης υποδομής, στη χώρα, θα έχει να κάνει με την αναβάθμιση των υποδομών της Σούδας, προκειμένου να μπορεί να αποτελέσει έναν πλήρως οργανωμένο και λειτουργικό Ναύσταθμο. Ένα Ναύσταθμο ικανό να υποστηρίξει, σε μόνιμη βάση και όχι περιστασιακά, μονάδες, πλοία επιφανείας και υποβρύχια του Πολεμικού μας Ναυτικού.

 Αυτό εν πάση περιπτώση, είναι η πρόθεσή μας στο πλαίσιο του σχεδιασμού για την επόμενη μέρα των ενόπλων δυνάμεων, διότι απλά αυτό επιβάλλει η συγκυρία, είναι όμως μια υπόθεση η οποία θα εξελιχθεί σε βάθος χρόνου, διότι αυτά τα ζητήματα δεν ρυθμίζονται από τον ένα μήνα στον άλλο, θέλουν χρόνο, χρόνο πολύ για να διευθετηθούν. Σε κάθε περίπτωση όμως, το βασικό, η βασική προϋπόθεση είναι να ληφθεί η σχετική απόφαση προς τούτο. Αυτή η απόφαση θεωρώ, μπορείτε να την θεωρήσετε ειλημμένη, στη βάση - όπως σας είπα - του συνολικού σχεδιασμού.

Άρα, σας ευχαριστώ για την συνεισφορά σας στη συζήτηση αυτή, για τους προβληματισμούς που καταθέσατε. Νομίζω, ότι εξηγήθηκαν αρκετά τεχνικά σημεία αυτών των δύο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τυπικά, η νομική ισχύς της συμφωνίας, η νέα από την ημερομηνία της κύρωσης από το κοινοβούλιο…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** … Και της γνωστοποίησης της συμφωνίας προς την αμερικανική πλευρά.

 **ΒΑΣΙΛΕΙΟΣ ΚΕΓΚΕΡΟΓΛΟΥ:** … Της γνωστοποίησης δια της διπλωματικής οδού. Όμως, αναφερθήκαμε…

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Κύριε Κεγκέρογλου, επιτρέψτε μου λίγο, γιατί είχε ζητήσει προηγουμένως το λόγο ο κύριος Βίτσας. Κύριε Βίτσα, παρακαλώ έχετε τον λόγο.

**ΔΗΜΗΤΡΙΟΣ ΒΙΤΣΑΣ:** Από το 2017 ισχύει κύριε Κεγκέρογλου. ακούσουμε τον λόγο Από τη στιγμή που υπογράφτηκε και από τα δύο μέρη και είχε αρχίσει να λειτουργεί.

Ούτε θα μιλούσα, κύριε Υπουργέ, δεν είναι να μιλάω εγώ μετά τον Υπουργό, άλλωστε είναι μια καθαρή εφαρμοστική σύμβαση, εμείς βγάζουμε κάποια λεφτά, οι Αμερικανοί γλιτώνουν κάποια λεφτά. Τώρα γιατί; Τα ξέρουν οι στρατιωτικοί, τα ξέρετε και εσείς, οπωσδήποτε και ο κύριος Στεφανής, όμως ζήτησα το λόγο για μια διευκρινιστική ερώτηση, γιατί ήταν κάτι που στην ομιλία σας - όχι στις συμβάσεις - μου έκανε φοβερή εντύπωση, για να μην πω ότι με έκανε έξαλλο.. Είπατε, ότι το καλοκαίρι του 2019, ελληνικό πολεμικό πλοίο, επειδή δεν είχαμε αποθεματικά, ανεφοδιάστηκε από τη Σούδα. Αυτό δεν είπατε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Μέσα στο 2019, όχι το καλοκαίρι. Μέσα στο 2019. Αυτό είναι κάτι το οποίο δεν θεωρώ έκτακτο. Διευκόλυνση ήταν.

 **ΔΗΜΗΤΡΙΟΣ ΒΙΤΣΑΣ:** Παρακολουθώντας από την αρχή του 2017 τις τιμές του πετρελαίου και των παραγώγων του και τα καύσιμα δηλαδή και τα λοιπά, εκτιμήσαμε στο Υπουργείο Εθνικής Άμυνας, ότι η τιμή του πετρελαίου προς τα τέλη του χρόνου θα πέσει. Αυτό στο Πολεμικό Ναυτικό, μας έκανε να διπλασιάσουμε τους αποθηκευτικούς χώρους, τους αποθηκευτικούς χώρους καυσίμων, έτσι ώστε να μην έχουμε μόνο για 15 μέρες για όλο το στόλο - το αποθεματικό το κρίσιμο το οποίο δεν πρέπει να λείπει ποτέ - αλλά για περισσότερες μέρες. Ας το πούμε με αυτό τον τρόπο. Αλλά να φτάσουμε - δεν ξέρω πότε, δεν με νοιάζει, δηλαδή πότε - ελληνικό πολεμικό πλοίο, εντός της Ελλάδας, να αν εφοδιάζεται από τη Σούδα και να μην έχουν πέσει κεφάλια, γιατί δεν έχουμε αποθεματικό, αυτό μου φαίνεται τρομερό. Δεν ξέρω αν ο κύριος Στεφανής ξέρει κάτι παραπάνω, αν και δεν θα ξέρει, με συγχωρείτε κύριε Στεφανή δεν ήσασταν στο Υπουργείο Εθνικής Άμυνας εκείνο τον καιρό.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Τώρα, με τρολάρετε νομίζω, αλλά όχι κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Απλά θα πω, ότι δεν νομίζω ότι ένα τέτοιο μεμονωμένο περιστατικό δείχνει - να το πω έτσι - πλήρη απουσία σχεδιασμού ως προς εφοδιαστικές ανάγκες ναυτικού. Αυτά συμβαίνουν. Αν είναι να παρασχεθεί διευκόλυνση.

 **ΛΑΜΠΡΟΣ ΛΑΜΠΡΟΠΟΥΛΟΣ (Αντιπλοίαρχος Πολεμικού Ναυτικού):** Το καύσιμο που χρειάστηκε να πάρει η φρεγάτα ήταν αεροπορικό καύσιμο - ελικοπτέρων, το οποίο δεν παράγουμε στην Ελλάδα και το παίρνουμε από τα αμερικανικά αποθέματα στην Κρήτη.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Άρα, αφορά σε αεροπορικό καύσιμο.

**ΛΑΜΠΡΟΣ ΛΑΜΠΡΟΠΟΥΛΟΣ (Αντιπλοίαρχος Πολεμικού Ναυτικού):** Δεν το παράγει η Ελλάδα, το παίρνουμε από τα αμερικανικά αποθέματα.

Παράγουμε ναυτιλιακό καύσιμο στην Ελλάδα, αεροπορικό καύσιμο ελικοπτέρου, το οποίο μεταφέρεται στα πλοία, δεν το παράγουμε, το παίρνουμε από τα αμερικανικά αποθέματα στη Σούδα. Έτυχε το πλοίο να βρεθεί εκεί και ανεφοδιάστηκε κατευθείαν από τα αμερικανικά αποθέματα στη Σούδα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Νομίζω η εξήγηση ήταν αποσαφηνιστική, έχει να κάνει προφανώς με το καύσιμο των ελικοπτέρων.

**ΔΗΜΗΤΡΙΟΣ ΒΙΤΣΑΣ:** Γίνεται μόνιμα.

**ΛΑΜΠΡΟΣ ΛΑΜΠΡΟΠΟΥΛΟΣ (Αντιπλοίαρχος του Πολεμικού Ναυτκού):** Όχι, κύριε Βίτσα, δεν είναι ο κανόνας αυτός, έτυχε το πλοίο να βρίσκεται στην Κρήτη και να ανεφοδιαστεί από κει, συνήθως παίρνουμε μια φορά.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Στο πλαίσιο του συμψηφισμού έγινε το συγκεκριμένο, μόνιμα παίρνουμε απέξω.

 **ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Για να το διευκρινίσουμε, αλλιώς θα έστελνε η Σούδα στη Σαλαμίνα και από εκεί θα γινόταν ο ανεφοδιασμός των ελικοπτέρων. Άρα, ήταν μία μάλλον διευκόλυνση, λόγω του ότι βρέθηκε εκεί. Η λέξη κλειδί είναι «διευκόλυνση» σε όλο αυτό.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Έδωσε μια απάντηση ο κ. Βίτσας, διότι αφορούσε ουσιαστικά την προηγούμενη περίοδο, αλλά θέλω να το ακούσω επίσημα από τον Υπουργό.

Η ισχύς είπαμε είναι, όταν ολοκληρωθεί, κοινοποιηθεί κ.λπ.. Άρα το προηγούμενο διάστημα, ίσχυε μια πρότερη Συμφωνία ή εφαρμοζόταν άτυπα αυτή η Συμφωνία που είχε συμφωνηθεί το 2017;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Επειδή το θέμα είναι και νομικό, τα πράγματα είναι σαφέστατα. Όταν ολοκληρωθεί η εσωτερική διαδικασία και αυτό γνωστοποιηθεί από τη μία πλευρά στην άλλη, από εκείνο το σημείο και μετά τίθεται η Συμφωνία σε ισχύ.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Αυτά που μας είπε απολογιστικά, δηλαδή;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Προφανώς τηρούνταν στοιχεία και ατύπως εφαρμόζεται. Η τυπική έναρξη σε ισχύ της Συμφωνίας θα λογίζεται από τη στιγμή που η ελληνική πλευρά ειδοποιήσει την αμερικανική, ότι ξέρετε κυρώθηκε από τη Βουλή των Ελλήνων, σε κάθε επίπεδο και από την Ολομέλεια και τότε ξεκινάει και η τυπική ισχύς. Μέχρι τότε καταλαβαίνετε ότι υπάρχει πάλι μία διευθέτηση με κατανόηση, μεταξύ των πλευρών.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Αθανασίου.

**ΑΘΑΝΑΣΙΟΣ (ΝΑΣΟΣ) ΑΘΑΝΑΣΙΟΥ (Εισηγητής της Μειοψηφίας):** Ένα παράπονο θέλω να διατυπώσω στον κύριο Υπουργό. Κύριε Υπουργέ, η είδηση σήμερα ποια είναι; Επιβεβαιώσατε δημοσιεύματα της Κυριακής, σύμφωνα με τα οποία δημιουργούμε δεύτερο Ναύσταθμο στην Κρήτη, μεγάλο Ναύσταθμο στην Κρήτη. Αυτό είναι η είδηση. Αυτό είναι το αποτέλεσμα, αυτή είναι η ουσία και αυτό, κατά την άποψή μου, είναι και το σωστό. Μιλάμε για τη δημιουργία δεύτερου ναυστάθμου και αυτό πρέπει να το επιτύχουμε.

Αυτό το πληροφορήθηκα, ως βουλευτής, από τον κυριακάτικο Τύπο, και όχι από όλο τον κυριακάτικο Τύπο, από δύο συγκεκριμένες, σοβαρές πρέπει να ομολογήσω, Εφημερίδες. Δηλαδή, καλό θα ήταν προτού μια τέτοια μεγάλη είδηση βγαίνει στον Τύπο να ενημερώνεται η αρμόδια Κοινοβουλευτική Επιτροπή. Αυτό είναι το παράπονο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Να δώσω μία ακόμα εξήγηση. Έχουμε πει κατ’ αρχήν ότι αυτή είναι πρόθεσή μας και ότι θέλει ένα σχεδιασμό, προκειμένου να υλοποιηθεί. Δεν είναι υπόθεση επικείμενης ίδρυσης του Ναυστάθμου στην Κρήτη, ούτε καν μερικών μηνών, θέλει χρόνια, αρκεί όμως να ληφθεί η απόφαση και η σχετική απόφαση λήφθηκε, κατόπιν σχετικής εισήγησης του ΓΕΕΘΑ και των Επιτελείων, του Πολεμικού Ναυτικού, του ΓΕΝ εν προκειμένω, προς την Πολιτική Ηγεσία. Η Πολιτική Ηγεσία την έκανε δεκτή και προχωράμε, για να το εντάξουμε στο συνολικό σχεδιασμό μας.

Αυτό εξηγήσαμε στην Επιτροπή Εξοπλιστικών την προηγούμενη εβδομάδα κατά την ενημέρωση που είχαμε. Το συζητήσαμε και κατά τη συζήτηση της Δομής Δυνάμεων την προηγούμενη εβδομάδα. Δεν είναι κ. Αθανασίου, θέμα επικείμενο, θέλει βάθος χρόνου για να προκύψει, αλλά απλά λέμε ότι υπάρχει στο σχεδιασμό μας και αυτό διότι έτσι επιβάλλουν οι περιστάσεις, οι συγκυρίες οι γεωπολιτικές. Πρέπει να έχει η χώρα και το Πολεμικό Ναυτικό παρουσία και στην Ανατολική Μεσόγειο και για να γίνει αυτό είναι απαραίτητη η αναβάθμιση των Δομών που έχουμε στην Κρήτη. Αυτό είναι όλο.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Αθανασίου, να σημειώσω ότι στην Επιτροπή που κάναμε στην Ολομέλεια για τη νέα Δομή Δυνάμεων των Ενόπλων Δυνάμεων αναφέρθηκε αυτό, δηλαδή είχε γίνει συζήτηση, δεν θυμάμαι πως αναφέρθηκε ο Υπουργός ή ποιος το είχε θίξει, αλλά είχε αναφερθεί όντως.

Κυρίες και κύριοι συνάδελφοι στο σημείο αυτό ολοκληρώθηκε η συζήτηση των δυο σχεδίων νόμου και όπως προέκυψε από τις τοποθετήσεις των Εισηγητών τα δύο σχέδια νόμου γίνονται δεκτά κατ’ άρθρων, στο σύνολό τους και καταρχήν, κατά πλειοψηφία.

Καλή σας νύχτα.

Λύεται η συνεδρίαση.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Αναστασιάδης Σάββας, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Κουτσούμπας Ανδρέας, Λαζαρίδης Μακάριος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Ρουσόπουλος Θεόδωρος (Θόδωρος), Χατζηδάκης Διονύσιος, Αθανασίου Αθανάσιος (Νάσος), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Ραγκούσης Ιωάννης, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Παπαναστάσης Νικόλαος, Χήτας Κωνσταντίνος, και Σακοράφα Σοφία

 Τέλος και περί ώρα 18.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**